ET Euroopa Liidu Teataja C 107/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 107/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„MARRONE DI COMBAI”

EÜ nr: IT-PGI-0005-0565-08.11.2006

KGT ( X ) KPN ( )

1. Nimetus:

„Marrone di Combai”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

„Marrone di Combai” on kastan, mida kasvatab Treviso maakonnas asuvate Eel-Alpide mäejalamite iseloomulikus keskkonnas arenenud kastanipuu ökotüüp. Tarbimisse lubatud viljadel peavad olema järgmised morfoloogilised ja kaubanduslikud omadused:

elliptiline kuju, lamendunud tipp. Seemnenabal on tavaliselt viltjas serv ning selgelt nähtavad tähekujulised triibud. Viljakesta värv varieerub helepruunist tumepruunini, kuid ei ole kunagi tuhm. Nähtavate triipudega viljakest tuleb viljakesta sisekestast kergesti lahti. Helepruun viljakesta sisekest ja katab mõnede madalate, üksikute mõlkidega söödavat osa; koorides saab kõnealust kesta viljalihast kergesti eemaldada. Vilja kohta tavaliselt üks seeme (polüembroonia protsent on väga väike) on pindmiste nõgudega üks tuum. Viljaliha on jahuse tekstuuri ja valkja värviga ning muutub keetes krõmpsuvaks ja maitsvaks.

Turustamiseks peab vili olema täiesti haigustevaba ning vastama järgmistele nõuetele:

ekstraklass: suur vili: 50–80 vilja kilogrammi kohta; kuni 4 % kaalust moodustavad viljad, mille viljakesta sisekest on kahjurite rikutud; kuni 3 % kaalust moodustavad kahjustatud viljakestaga viljad.

I klass: 81–105 vilja kilogrammi kohta; kuni 6 % kaalust moodustavad viljad, mille viljakesta sisekest on kahjurite rikutud; kuni 5 % kaalust moodustavad kahjustatud viljakestaga viljad.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Tootmise etapid peavad toimuma punktis 4 osutatud tootmispiirkonnas, et tagada toote päritolu ja järelevalve.

3.6. Erieeskirjad viilutamise, riivimise, pakendamise jm kohta:

Toote ettenähtud leotamine (curatura) võib toimuda väljaspool punktis 4 osutatud tootmispiirkonda, kuid peab toote kvaliteedi tagamiseks toimuma 24 tunni jooksul pärast koristamist.

Teise võimalusena võib toodet pärast leotamist maksimaalselt kolm päeva hoida külmhoones temperatuuri 0,5–2 °C ja niiskustaseme 95–98 % juures.

Leotamine on menetlus, mille käigus leotatakse kastaneid toasooja veega vannis viis kuni seitse päeva, kusjuures vett vahetatakse poole aja jooksul. Alternatiivina võib kastaneid leotada 45–48 °C temperatuuriga vees 45 minutit ja pärast seda kasta nad kiiresti külma vette, kuni need täielikult maha jahtuvad. Pärast seda kuivatatakse kastanid selleks ettenähtud kuivati ja ventilaatorite abil. Alternatiivina võib kastanid asetada puidust võrestikule ja neid iga päev pöörata kuni lõpliku kuivamiseni.

Tarbimiseks ringlusse lubatud toode peab olema järgmistes pakendites: džuudist kottides, mis sisaldavad 1 kg, 2 kg, 3 kg, 5 kg või 25 kg kastaneid; plastvõrkudes, mis sisaldavad 1 kg, 2 kg, 3 kg, 5 kg või 25 kg kastaneid; korvides või puitkastides, kaaluga 1–5 kg. Pakendid on suletud mehhaaniliselt kinnitatud metalliklambriga, õmmeldud kokku nailonniidiga või seotud nööriga, mis on plommitud tinaplommiga. Plommimise käigus kinnitatakse pakendile logoga märgis. Korvid ja kastid pakitakse tsellofaani, kinnitatakse tinaplommi kandva nööriga ja varustatakse selgelt nähtava logoga.

3.7. Erieeskirjad märgistamise kohta:

Kontrolliasutus kontrollib, kas toode on identifitseeritav märgise põhjal, mille logol on sõnad „Marrone di Combai”, mis peavad olema muudest sõnadest oluliselt suuremad. Märgisel või mahutitel peab olema järgmine teave: tootja või pakendamisettevõtte nimi ja kaubamärk; algne netokaal ja kategooria; toitumis- ja dieedialane teave; tootmisaasta; toote nõuetekohase ladustamise ja kasutamise juhised. Logol on kujutatud stiliseeritud helepruuni ogalise lüdiga kaetud kastanivili, mida ümbritseb tumepruun ruut (helepruun – Pantone 465U, tumepruun – Pantone 4625U). Mõõtmed: logol peavad olema järgmised mõõtmed: 65 mm x 102 mm; 33 mm x 51 mm; 17 mm x 25 mm; 8 mm x 12 mm.

4. Geograafilise piirkonna täpne määratlus:

Toote „Marrone di Combai” geograafiline tootmispiirkond hõlmab Treviso provintsi järgmised haldusüksused: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene ja Vittorio Veneto.

5. Seos geograafilise piirkonnaga:

5.1. Geograafilise piirkonna eripära:

Punktis 4 kirjeldatud piirkond asub tervikuna Alpi eelmäestiku jalamil.

Alpi eelmäestiku jalamile iseloomulik mägine ala, millel kastaneid „Marrone di Combai” kasvatatakse, on geoloogilises mõttes tekkinud karstilise päritoluga lubja- ja ränikivist mäekompleksist, mida iseloomustavad sügavad jäärakud, järsud nõlvad ning pinnase ulatuslik lagunemine, selle kohal kõrguvate kõvade, püsivate kaljude tõttu.. Kõnealune geomorfoloogia on väga oluline seoses kliimaga: Alpi eelmäestikuahel ja mägede kett on takistuseks idatuultele, kuid lasevad puhuda põhjatuultel, mistõttu aastased temperatuurikõikumised (võrreldes tasandikuga) on väikesed. Rohked ja läbi aasta ühtlaselt jaotuvad sademed ning kõikide muude Po jõe ja Veneto oru paikade jaoks tüüpilise udu täielik puudumine aitavad kujundada keskkonda, mis on eriti kohane kastani „Marrone di Combai” kasvatamiseks.

5.2. Toote eripära:

Hindamistestidega teostatud organoleptiline analüüs on näidanud, et viljaliha omadustel (eelkõige selle pehmel konsistentsil) on positiivne mõju kogu vilja üldhinnangule. Lisaks aspektidele, mis mõjutavad kompimismeele varal tajumist, hinnatakse väga ka erilist aroomi, mida iseloomustab vürtse, lilli ja rohttaimi meenutav intensiivne lõhn, mis on täheldatav toote tarbimisel. Spetsiaalselt organoleptiliste analüüside jaoks kehtestatud tunnuste hindamise alusel võib väita, et aroomi intensiivsust, püsivust, magusust väljendavad näitajad on suured ning kogu vilja üldhinnangule negatiivset mõju avaldavad näitajad nagu kokkutõmbavus ja kibedus on väheolulised. Kastani „Marrone di Combai” aroomi eripära on seotud viljeluspiirkonna mulla omadustega ning väljendab tihedat seost taime, mulla ja kasvukeskkonna vahel.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kaitstud geograafilise tähise „Marrone di Combai” registreerimise taotlus põhineb toote ainulaadsetel omadustel ja olulisel määral ka selle mainel.

Kastanipuu „Marrone di Combai” kasvatuspiirkonna kastaniviljade olemasolu ja eelkõige kvaliteedinäitajate kohta on olemas arvukalt ajaloolisi tõendeid, mis pärinevad juba 12. sajandist. Sellest nähtub, et toote iseloomustamiseks on olulised nii keskkonna- kui ka inimaspektid, kuna kastanitel on alati olnud oluline osa kõnealuste mägede elanike jätkusuutlikkuse tagamisel. Erinevate ajalooliste dokumentide hulgas on 18. septembri 1665. aasta kuupäeva kandev dokument, milles rõhutatakse kastanite koristamise sotsiaalseid ja inimeste kaasatust nõudvaid aspekte: kõik elanikud, sealhulgas naised ja lapsed, võtsid kastanite korjamisest osa, sest pärast jagati saak vastavalt perekonna suurusele.

Viimasel ajal on kastani „Marrone di Combai” hea maine ja kuulsus levinud Venetost üle kogu Itaalia osaliselt ka tänu sellistele festivalidele ja laatadele nagu kohaliku ja ka rahvusliku tähtsusega „Festa dei Marroni di Combai”, mis toimub juba 1945. aastast alates.

Toote „Marrone di Combai” iseloomulikud tunnused on tihedalt seotud geograafilise piirkonnaga, kus seda toodetakse.

Tootmispiirkonna geoloogilised tunnused, eelkõige karstise tekkega lubja- ja ränikivist kaljud ning nende järsud nõlvad ei lase koguneda vihmaveel ja võimaldavad haritava maa optimaalset kuivendamist. Selle tagajärjel on kastani viljaliha tugeva ja kauakestva lõhnaga, pastataoline ja magus; kokkutõmbavus ja kibedus puuduvad.

Mäestikuahel on takistuseks idatuultele, kuid laseb puhuda põhjatuultel, mistõttu aastased temperatuurikõikumised (võrreldes tasandikuga) on väikesed ning hoiab ära udu tekkimise; keskkond mõjub hästi taimede tervisele ja arengule ning võimaldab korjata terveid, kõrge kvaliteediga vilju.

Viide spetsifikaadi avaldamisele:

Valitsus algatas riikliku vastuväitemenetluse, avaldades Itaalia Vabariigi 23. novembril 2005. aasta ametlikus väljaandes nr 273 ettepaneku „Marrone di Combai” tunnustamiseks.

Spetsifikaadi terviktekst on kättesaadav:

— järgmisel veebilehel www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg või

— klikates otse põllumajandusministeeriumi veebilehel (www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE (Règ (CE) 510/2006)” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.